གུ་རུ་རྒྱལ་མཚན་གྱི་སྒྲུང་བཤད་ཀྱི་ཁྱད་ཆོས་ཀྱང་གཞན་དང་མི་མཚུངས་པ་སྟེ།ཐོག་མར་ཡི་གེར་འབྲི་བ་དང་ཕྱིས་སུ་ཡི་གེར་བལྟས་ནས་བཤད་པ།གལ་ཏེ་ཡི་གེ་དང་བྲལ་ན་བློ་ནས་བཤད་མི་ཤེས་པ་ཡིན་པས།ཁོ་ཡང་བབས་སྒྲུང་རིགས་ཀྱི་སྒྲུང་པ་ཚོ་དང་འདྲ་བར་རང་ཉིད་ཀྱིས་བྲིས་པའི་སྒྲུང་དཔེ་ལ་ངོ་མཚར་ཞིང་གསང་བ་འགྲེལ་དཀའ་བའི་སྣང་བ་ཞིག་ནམ་ཡང་ཤར་འདུགཁོས་བཤད་པ་ལྟར་ན།སྒྲུང་གི་གཏམ་རྒྱུད་དང་གོ་རིམ་མི་སྣ་སོགས་སྒྲུང་འབྲི་འགོ་མ་བརྩམས་པའི་སྔོན་ལ་ཡིད་ལ་ཅི་ཡང་ཤར་རྒྱུ་མེད།གལ་ཏེ་སྨྱུ་གུ་ལག་ཏུ་འཕྲད་པའི་ཚེ།ཡིད་ལ་གློག་བརྙན་དུ་ཤར་བ་ལྟར་གཏམ་རྒྱུད་དང་གོ་རིམ།ཐ་ན་རྗོད་བྱེད་ཀྱི་ཚིག་ཀྱང་གཅིག་རྗེས་གཉིས་མཐུད་དུ་གསལ་ལེར་ཤར་ཞིང་།ལག་གི་སྨྱུ་གུ་ལ་གཟུགས་མེད་ཀྱི་སྟོབས་ཤུགས་གཞན་ཞིག་གིས་བཀོད་འདོམས་བྱེད་པ་ལྟར་རང་དབང་མེད་པར་ཤར་ཤར་དུ་བྲིས་བྱུང་ཟེར་ལ།གལ་སྲིད་ལག་གི་སྨྱུ་གུས་འབྲི་མཚམས་བཞག་པ་ན།སྔོན་ལ་ཅི་ཞིག་བྲིས་པ་ཐམས་ཅད་ཡིད་ལ་ཅི་ཡང་མི་དྲན།ཕལ་ཆེར་སྔོན་ལ་བྲིས་པ་ཡོད་ཚད་བརྗེད་སོང་བ་འདྲ་ཟེར།ཁོ་བོས་དེ་སྔ་ཁོས་བྲིས་པའི་སྒྲུང་དཔེ་སྨུག་པོ་ལྡོང་གི་རྒྱལ་རབས་ཞེས་པར་བལྟས་མྱོང་ཞིང་།བྲིས་པའི་ཡིག་གཟུགས་དེ་འདྲ་ལེགས་པོ་ཞིག་མིན་ཡང་།ཤོག་སྟེང་གཙང་ཞིང་གཞན་གྱི་མ་ཡིག་ལས་སོ་མ་བཤུས་པ་བཞིན་ཡི་གེ་གཅིག་ཀྱང་བསུབས་མེད།